b'\n_START_ARTICLE_\nAncona (pokrajina)\n_START_SECTION_\nZgodovinske zanimivosti\n_START_PARAGRAPH_\nLeta 1198 je pape\xc5\xbe Inocenc III. razdelil posestva svoje dr\xc5\xbeave na \xc5\xa1tiri province, ena od katerih je krila pribli\xc5\xbeno ozemlje dana\xc5\xa1nje ankonske pokrajine, iz \xc4\x8desar se da razumeti pomembnost teh krajev v sklopu Pape\xc5\xa1ke dr\xc5\xbeave. Na \xc4\x8delu province je bil rettore (rektor), ki je bil odgovoren izklju\xc4\x8dno pape\xc5\xbeu. Pozneje, v \xc5\xa1tirinajstem stoletju, ko je moral kardinal Albornoz z vojsko spet pridobiti izgubljena posestva, je bila dr\xc5\xbeava preurejena. Sam Albornoz je leta 1357 sestavil ustavni zakon, ki je pravno urejeval novo stanje teh posesti. Razdelil je ob\xc5\xa1irno Pape\xc5\xa1ko dr\xc5\xbeavo na pet okro\xc5\xbeij in eno od teh je spet bila Ankonska marka. Zanimivo je, da je ostala zapisana v zgodovini s tem imenom, \xc4\x8deprav je baje bilo njeno upravno sredi\xc5\xa1\xc4\x8de v mestu Macerata.'